E dua nai vakavuvuli dina ka yaga vakalevu, sai koya nai tukutuku sa baleta na nona lako vakarua mai ko Jisu Karisito me vakaotia kina na cakacaka ni veivakabulai. Ko ira na tamata dina era sa vaka na vulagi e na vuravura oqo, sa dua nai nuinui vinaka vei ira, a ya na nona lako tale mai ko Jisu, na Vu-ni-bula kei na Vu-ni-tucake-tale. Ia so rogo vakalevu sara e nai Vola Tabu nai vakavuvuli oqo. Mai na gauna e rau sa vakasavi kina mai Iteni ko Atama kei Ivi, e na veigauna e loma, ko ira na tamata vakabauta era sa nuitaka na nona lako mai ki vuravura ko koya sa yalataki e na parofisai, me sa vakamalumalumutaki kina na nona kaukauwa na meca levu. Ko ira na tamata yalosavasava era sa rai ki liu ki na nona lako mai ko Jisu, ni ra sa kila ni sa kena gauna me yaco kina na ka sa yalataki. Ko Inoki, nai kavitu sa taravi Atama, a koya e rau sa dau lako vata kei na Kalou, sai koya sa parofisaitaka na nona lako mai ko Jisu. “Raica, sa lako vata mai na Turaga, kei na nona yalosavasava era udolu vakatini; me cudruvi ira kecega.” Juta 14,15. Ko Jope talega, ni sa vakararawataki, sa tukuna na nona vakabauta ni na lako tale mai ko Jisu. “Ni’u sa kila ni sa bula tiko na noqui Vakabula, ena tu talega e vuravura e na siga maimuri.” Jope 19:25.
Era sa vosa vakalevu e na vuku ni nona lako mai ko Jisu ko ira era sa vola nai Vola Tabu. Sa vosa kina ko Tevita e na Same vakaoqo: “Mai Saioni, na koro lagilagi duaduaga, sa serau mai na Kalou. Ena lako mai na noda Kalou, ena sega ni galu: Ena kacivi lomalagi mai cake ko koya, kei vuravura talega, me lewai ira na nona tamata.” “Me reki ko lomalagi, ka ladelade ko vuravura; me vadugu na wasawasa, kei na ka kecega sa sinai kina – ni sa lako mai ko koya, ni sa lako mai me lewai vuravura.” Same 50:2-4; Same 96:11,13.
Sa kaya ko Aisea, “Dou yadra ka sere, koi kemudou ka tiko e na kuvu-ni-soso, ni sa vaka na tegu e na co na nomu tegu, ia na qele ena biuti ira tani na mate.” Aisea 26:19. “Ena vakaotia sara na mate ko Koya; ia na Turaga ko Jiova ena tavoya na wai ni mata mai na matadra na tamadra kecega… A ra na qai kaya e na siga ko ya raica, oqo na noda Kalou, eda a waraki koya, ena vakabulai keda ko koya: oqo ko Jiova, eda a waraki koya; eda na reki ka marau ni sa ia na veivakabulai ko koya.” Aisea 25:8, 9.
Ia ko ira tale eso, era sa parofisaitaka na lako vakarua mai nei Jisu. Sa levu na ka sa tukuni e na Veiyalayalati makawa sa baleta na ka oqo. O cei na tamata me kaya kina ni sa ka mamada nai vakavuvuli oqo?
Ni sa vakarau la’ki lomalagi ko Jisu, sa vakacegui ira na nona tisaipeli e na vosa ni yalayala oqo, “Me kakua ni rarawa na lomamudou: dou sa vakabauta na Kalou; dou vakabauti au talega. Sa vuqa na tikina e na vale nei Tamaqu: Ni’u sa lako me’u vakarautaka na tikina me nomudou. Ia kevaka ka’u sa lako ka vakarautaka na tikina me nomudou, au na lako tale mai, ka kauti kemudou vei au; mo dou tiko talega e na vanua ka’u sa tiko kina.” Joni 14:1-3. “Ia e na siga ena lako mai kina na luve ni tamata e na nonai ukuuku, kei ira vata kaya na agilosi yalosavasava kecega, ena qai tiko e na nona i tikotiko vakaturaga sa vakaiuku-uku: ena qai soqoni vata e matana na lewe ni veivanua kecega: ena qai tawasei ira rua ko koya, me vaka nai vakatawa ni sipi sa tawasei ira na sipi mai vei ira na me.” Maciu 25:31, 32.
Oi rau na agilosi e rau sa tiko e vuravura ni sa lako cake ki lomalagi ko Jisu, e rau sa kaya vei ira na tisaipeli, “Ko Jisu oqo ko koya sa kau tani cake vei kemudou ki lomalagi, ena lako tale mai vakakina me vaka dou sa raici koya ni sa lako ki lomalagi.” Cakacaka 1:11. Ia ko Paula e na nona i vola vei ira na kai Cesalonaika, sa vosa kina vakaoqo, “Ni na lako sobu mai lomalagi ko koya na Turaga e na kaila, kei na domo ni agilosi turaga, kei na davui ni Kalou: ena qai tucake taumada ko ira na mate era sa tu vata kei Karisito.” 1 Cesa. 4:16. Sa kaya talega ko Joni ni sa tiko mai Patimo ko koya, “Raica, sa lako mai ko koya e na o: ka na raici koya na matada kecega, ko ira talega era sa suaki koya: ena tagi sara e na vukuna na veimataqali kecega e vuravura. Me vaka ga oqo. Emeni. Ai Vakatakila 1:7.
Ia na nona vosa ni yalayala vei ira na tisaipeli, sai koya na vosa era sa marau kina ni ra sa kila ena lako mai ko Jisu. Ia ko ira na tamata dina ena veigauna, era sa marau vakatalega kina e na vosa sa volai e na vuku ni nona lako vakarua mai na Turaga. Ia e na veigauna era sa vakararawataki ko ira na tamata lotu, era sa dau rai ki liu ki na gauna sa na lako vakarua mai kina na Turaga, ni ra sa kila ena qai oti kina na nodra rarawa. Ia vei ira mai Cesalonaika, era sa rarawa e na vuku ni nodra mate, ka sa vola vei ira ko Paula, ni na lako mai na Turaga, ena qai tucake tale mai na mate, ko ira kecega era sa tu vata kei Jisu. “O koya mo dou qai ia na veivakacegui vakai kemudou e na vosa oqo.” 1 Cesa. 1:17.
E na vanua veivatu ko ya mai Patimo, ko Joni nai apositolo sa rogoca mai lomalagi na vosa ni yalayala, “E dina ka’u sa lako kusarawa mai,” ia na ka sa domona ko Joni sai koya na nodra masu nai vavakoso lotu dina e na veigauna, ni sa kaya ko koya, “Me vakaoqo: ni lako mai Turaga Jisu.” Ai Vakatakila 22:20.
Ia ko ira sa vosota na vale ni veivesu, kei na mate e na buka waqa, kei na veivakararawataki tale eso, era sa vosota rawa ga ni ra sa nuitaka na nona lako tale mai na Turaga. Era sa rai ki liu ka nanuma na tucake tale mai na mate, ia ni ra sa vakabauta na tikina ko ya, era sa marau e na nodra veivakararawataki, era vosota rawa kina na buka waqa. Ko ira na Walitenisi, era sa dau nanuma me ra sereki sara ni sa lako tale mai ko Jisu. Ko Misi Waikilefi (Wycliffe) talega sa dau kaya ni sa ka dina na nona lako mai ko Jisu.
Sa kaya ko Misi Luca (Luther), nai talatala mai Jamani, “Au sa vakabauta dina sara ni sa vo e tolu na drau na yabaki ena qai yaco mai na siga ni lewa. Ena sega beka ni vosota na Kalou me sivia na gauna ko ya na vuravura ca oqo. Sa toro tiko mai na gauna me vakarusai na veimatanitu vakavuravura.”
Sa kaya ko Melagiconi (Melanchthon), “Na vuravura qase oqo, sa sega ni dede na kena gauna.” Sa kaya talega ko Misi Kalivani (Calvin), “Me da domona ka vinakata vakalevu na siga i Karisito ni sa ka bibi na veika ena yaco kina.” Sa kaya talega ko koya, “Ko ira na mataqali dina era sa nanuma tiko na siga ko ya.” “Me da domoni Jisu tiko me yacova sara na siga ena rairai mai kina ko koya, ia ena vakaraitaka na nona matanitu vakaiukuuku.”
“Ni sa lako cake ko Karisito ki lomalagi sa tamata ko koya ni sa tu vua na leweda, o koya sa macala kina ni na lesu tale mai vei keda. Ia ena lako mai ko koya, ia ena vakatotolo talega.” Oqo na vosa i Misi Nokisi (Knox). Ko Misi Ridile (Ridley) kei Misi Latima (Latimer) e rau sa mate e na buka waqa, e rau sa kaya, “Sa voleka mai nai vakataotioti kei vuravura. Me da kaya e na vosa i Joni, ‘Me vakaoqo: Ni lako mai Turaga Jisu.’”
Sa kaya ko Misi Pakisita (Baxter), “Sa kamikamica vei au me’u vakanananu e na nona lako mai na Turaga. O ira kecega na lotu dina ena vinakata na nona lako mai ko Jisu. Sai koya na siga me da domona, ka nuitaka, ka waraka, ni na yaco kina na veivakabulai, kei na ka kecega eda sa nuitaka e na noda bula oqo. Mo ni vakatotolotaka, na Turaga, na siga ko ya!” Ia ko ira nai apositolo e liu, kei ira nai vavakoso e na gauna e loma, ia ko ira talega e na gauna emuri sara, era sa vinakata kecega na nona lako mai ko Jisu na Turaga kai Vakabula.
Na parofisai sa sega ni tukuna walega nai tovo ni nona lako mai, sa tukuna talega kina nai vakatakilakila ni nona lako mai. Sa kaya ko Jisu, “Ena qai tu nai vakatakilakila eso e na mata-ni-siga, kei na vula, kei na veikalokalo.” “Ena qai tu nai vakatakilakila eso e na mata-ni-siga, kei na vula, kei na veikalokalo.” “Ena qai vakabutobutotaki na mata-ni-siga; ena sega ni cila na rarama ni vula; ka na lutu mai na veikalokalo ni lomalagi, ka na veitosoyaki na veika kaukauwa ni lomalagi, ia era na qai raica na Luve ni tamata ni sa lako mai e na vei o, e na kaukauwa levu kei nai ukuuku. Luke 21:25; Marika 13:24-26. Sa tukuni talega e nai Vakatakila, “Sa tavuki vakalevu na vanua; a sa loaloa na mata ni siga me vaka nai sulu vutika ni manumanu loaloa, a sa liadra na vula.” Ai Vakatakila 6:12.
Sa vakayacori makawa nai vakatakilakila kecega oqo. E na yabaki e 1755, sa yaco na tavuki ni vanua levu dina sara ka sega ni vakakina e liu. Na yacana na tavuki ni vanua ko ya, “Na Tavuki ni Vanua mai Lisiponi,” ko Lisiponi sai koya na koro Turaga mai Potukali, Iurope. Ia ka sega ni ko Lisiponi walega sa kilai kina na tavuki ni vanua ko ya, mai na veivanua mai Iurope, mai Aferika talega, kei Amerika. Sa yavala kina na vanua mai Nowei kei Suiteni, ia sa kilai talega mai na Wesiti Idisi, mai na vanua yawa ko ya. Ia e Lisiponi kei Sipeini talega sa kaukauwa sara kina. Na kena loka mai na vanua ko ya sa katu tini na kena cecere. Na vei ulu ni vanua mai Potukali sa yavala vakalevu kina, eso na ulu ni vanua sa kacabote sara, ka sa caudre mai kina na buka waqa.
Mai Lisiponi sa vaka sa rogo taumada na kurukuru e ruku ni qele, ka qai kacabote kecega na vanua ko ya ka sa rusa sara kina na koro levu. Sa ono beka ga na miniti ka sa qai mate kina e onosagavulu na udolu na tamata.
Ia ni sa oti e ruasagavulu ka lima na yabaki, sa qai yaco nai vakatakilakila e na mata-ni-siga—sa vakabutobutotaki na mata ni siga, ia na kena gauna sa parofisaitaki. Ni sa vosa vei ira na tisaipeli mai na vei ulunivanua ko Jisu, ni sa vakamacalataka na gauna balabalavu ko ya era na vakarawataki kina ko ira na tamata lotu—a ya, na yabaki e 1260, sa tukuna vei ira ko Jisu ni na vakalekalekataki na gauna ko ya e na vukudra na digitaki. Sa qai tukuna ko koya nai vakatakilakila ni nona lako mai, “E na gauna ko ya, ni sa oti mada na rarawa ko ya, ena qai vakabutobutotaki na mata ni siga, ena sega talega ni cila na rarama ni vula.” Marika 13:24. Sa tinia na yabaki ni veivakararawataki e 1260 e na yabaki 1798 ni sa kau vakabobula ki Varanise na Popi. Ia sa oti kina na veivakararawataki ni sa bera na yabaki e 1798. Sa oti na kena rarawa e na yabaki e 1770. Ia e na gauna e loma ni sa bera ni yaco nai vakataotioti ni gauna balavu ko ya, sa kaya ko Jisu ni na vakabutobutotaki na mata ni siga. Ia e na yabaki e 1780, e nai ka 19 ni siga ni vula ko Me, sa vakabutobutotaki na mata-ni-siga.
Ena mataka ni siga ko ya sa cila vakavinaka na mata ni siga, ia ni sa walu beka na kaloko sa dua tani na kenai rairai ni mata ni siga. Sa sega sara na o, ia ka sa vaka sa vavaku ka mudremudre, ka sa vaka na kubou, sa qai dromodromoa kina na serau ni mata ni siga, ka butobuto mai ka sa oti sara kina na kena rarama. Sa qai vaka na lomaloma ni bogi e na siga levu.
Era sa rere sara ko ira na lewe ni vanua, ia ko ira talega na manumanu era sa rere; na manumanu vuka sa la’ki ro e na nodrai tikotiko. Sa cegu sara na cakacaka ka sa tutu na cina ni veivale.
Ia ni sa voleka ni oti na siga ko ya sa cila vakalailai tale na mata ni siga. Ia ni sa bogi mai, sa qai dua na bogi butobuto sara vakalevu, sa taucoko na vula ia ka sega sara vakalailai na kena rarama. Sa kaya e dua na tamata sa raica na bogi ko ya, “Sa rairai vei au me vaka sa sega sara na mata ni siga kei na veikalokalo, sa qai tautauvata na kena butobuto na bogi ko ya.” Ia ni sa oti na lomaloma ni bogi na vanua, sa qai oti na kena butobuto na vula, ia ka sa vaka na dra na vula ni sa damudamu sara.
E na nodrai vola na vuku sa volai kina me yaca ni siga ko ya, “Na Siga Butobuto, Me 19, 1780.” Sa vakayacori kina na parofisai i Joeli. “A mata ni siga ena vuki me butobuto, kei na vula me dra, ena qai yaco mai e muri na siga i Jiova, e levu ka rerevaki.” Joeli 2:31.
Ko Karisito sa vakaroti ira na nona tamata me ra vakatawa ka vakaraica nai vakatakilakila, ka me ra marau ni sa yaco na veika oqo, “Dou tacake, ka vagelegelei kemudou; ni dou sa qai voleka ni vakabulai.” Luke 21:28. Sa vakaraitaka ko koya vei ira na lolo kei na veika ni sa macala kina sa voleka na vula i katakata. “Sa vakatalega kina koi kemudou, ni dou sa raica na kena yaco na veika oqo, dou kila kina sa qai voleka na matanitu ni Kalou.” Tikina e 30, 31.
Ni sa yaco nai vakatakilakila oqo, ko ira na lewe ni veivanua, era sa ogaoga e na veika vakavuravura, ka sa guilecavi kina na nona lako mai na Turaga. Sa tubu me levu na ca mai Amerika e na gauna ko ya. Era sa nanuma ga me ra vutuniyau e na ka vakavuravura, ia era sa sega ni nanuma na ka vaka lotu me vaka e na gauna era sa lako vou yani ki Amerika, ko ira na tamata era sa dro kina e na vuku ni veivakararawataki.
Ni sa solia nai vakatakilakila oqo vei ira na tisaipeli ko Jisu, sa parofisaitaka ko koya na nodra vuki tani na tamata lotu. Sa vakaoqo na nona vosa.
“Ia me vaka e na siga i Noa, ena vakatalega kina na nona lako mai na Luve ni tamata.” Maciu 24:37. Ia sa vakaroti keda ko Jisu vakaoqo: “Ia dou qarauni kemudou vinaka, de dua na siga sa bibi kina na yalomudou e na daukana, kei na dau mateni kei na lomaocaoca e na vei ka ni bula oqo, ka yaco va kidacala kina vei kemudou na siga ko ya.” “O koya mo dou qai vakatawa, ka dau masu tikoga, mo dou vakabau kina mo dou yaga me bula mai na ka kecega oqo ena yaco mai, ka tu e na mata ni Luve ni tamata.” Luke 21:34, 36.
Na nodrai tovo na tamata lotu e na gauna oqo sa tukuni e nai Vakatakila, “Ni sa yacamu walega na bula, o sa mate ga.” Ia vei ira era sa wele ka sega ni vakarautaki ira, sa tu na kena vosa, “Ia kevaka ko na sega ni vakatawa, au na lako yani vei iko me vaka na daubutako, ia ko na sega ni kila na tiki ni siga ka’u na lako yani kina vei iko.” Wase e 3:1, 2.
Sa qai yaga me ra vakasalataki ko ira na tamata, me ra vakarautaki ira ena vuku ni vakataotioti kei vuravura. Sa kaya na parofita, “Sa ka levu na siga i Jiova ka rerevaki sara; ia ko cei me na vosota rawa?” Joeli 2:11. O cei ena tiko rawa e na siga ena rairai mai kina ko koya, “sa savasava na matana me dreta kina ni vakaraica na ca?” Vei ira era sa kaci ka kaya, “Ia keimami sa kilai kemuni,” ia ka ra sega ni cakava na nona vunau, ka vunitaki e lomadra na ca, ena qai dua na siga ni butobuto vei ira na siga i Jiova. Na nodra koula kei na nodra siliva, ena sega ni vakabulai ira rawa e na siga ko ya.
“A siga ni cudru na siga ko ya, na siga ni ca kei na rarawa, a siga ni veivakacacani kei na veivakarusai, a siga butobuto ka loaloa, a siga ni o kei na butobuto levu. A siga ni davui kei na kaila ni valu.” Sefanaia 1:15, 16. “Raica, sa toro mai na siga i Jiova, sa ka rarawa dina sara e na cudru levu kei na cudru waqawaqa, me vakarusa na vanua: ia ena vaqeavutaka ko koya na kena tamata i valavala ca.” Aisea 13:9.
“Dou uvuca na davui e Saioni, ka kacivaka nai valu e na noqu ulu-ni-vanua tabu; me ra sautaninini ko ira kecega na lewe ni vanua; ni sa lako mai na siga i Jiova, ka ni na voleka mai.” “Dou vakatabuya na siga me ia kina na lolo, kacivaka me dua mada nai soqosoqo tabu: Vakasoqoni ira na tamata, vakasavasavataki ira nai soqosoqo, vakasoqoni ira na qase, vakasoqoni ira vata mai na gone, me lako mai na tagane sa qai vakawati, mai na nona loqi, kei na watina mai na nonai davodavo. Me ra mai tagi na bete e na macawa ni curucuru ni vale kei nai cabocabo ni soro, ka me ra kaya, mo ni yalololoma mai, Jiova, vei ira na nomuni tamata, ka kakua ni solia na nomuni votavota me vakarogocataki.” “Mo dou lesu mai vei au e na vu ni yalomudou, ka dou lolo talega, ka me vakawai na matamudou, ka ia na tagi yaso: ia dou dresulaka na yalomudou, ka kua ni dresulaka na nomudou i sulu, ka lesu vei Jiova na nomudou Kalou: ni sa dau yalo vinaka ka yalololoma, sa berabera ni cudru, ka sa ka levu na nona loloma, ka sa veivutunitaka na nona via cudruvi ira. O cei sa kila, se na lesu beka ga ko koya ka veivutuni, ka laiva kimuri na ka ni veivakalougatataki.” Joeli 2:1, 15-17, 12-14.
Me ra sa vakarautaki me ra tu rawa ena sigalevu ko ya, sa yaga me caka e vuravura e dua na cakacaka levu. Sa kila na Kalou ni sa levu na nona tamata e vuravura era sa sega ni nanuma vakalevu na veika vakalomalagi, o koya sa solia mai ko koya e dua nai tukutuku me ra vakasalataki kina, me ra qai vakarautaki ira me ra tu rawa e na siga ko ya.
Ia nai tukutuku oqo sa rairai levu e nai Vakatakila, wase e 14. E na wase oqo, sa tukuni kina e tolu nai tukutuku eratou sa lako vata, ia ni sa vunautaka oti, sa qai rairai mai na luve ni tamata, me sa “tamusuka na vua i vuravura.” Tikina e 16. Nai matai ni tukutuku sa tukuna na Veilewai. Sa raica na parofita na agilose sa vuka e na “maliwa kei lomalagi kei vuravura, a sa taura nai tukutuku vinaka e sega ni oti rawa, me vunautaka vei ira sa tiko e vuravura, vei ira kece talega na veimatanitu, kei na veimataqali, kei na duivosavosa, kei ira na tamata, ka sa kaya e na domo levu, Dou rerevaka na Kalou, ka vakarokoroko vei koya; ni sa yaco na nona gauna me lewa: ia dou vakarokoroko vei koya ka buli lomalagi, kei vuravura, kei na wasawasa, kei na veivurevure ni wai.” Ai Vakatakila 14:6, 7.
Nai tukutuku oqo sa tukuni me i “tukutuku vinaka e sega ni oti rawa.” Ko iratou na agilosi, eratou sa liutaki ira na tamata sa vunautaka nai tukutuku-vinaka. Sa macala vei keda ni ra sega ni vunau dina sara ko ira na agilose, sa nodrai tavi na tamata me ra vunautaka e vuravura nai tukutuku-vinaka.
Vei ira na tamata dina eso, era sa muria na veituberi ni Yalo Tabu, sa soli vei ira me ra vunautaka nai tukutuku ni nona lesu tale mai ki vuravura nai Vakabula. Era sa vakarorogo ki na parofisai ni Vola Tabu, a ya na “cina sa serau e na vanua sa butobuto, ka malua me kida mai na mataka.” 2 Pita 1:19. Era sa vakasaqara mera kila nai Vola Tabu ka sega nai yau vakavuravura, ia era sa okata me ‘vinaka na daveivoli kina ka ca na dauveivoli e na siliva, na kena tubu talega sa vinaka ka ca na kena tubu na koula dina.” Ai Vakaibalebale 3:14. Sa qai vakaraitaki vei ira na ka levu ni matanitu. “A vosa vuni nei Jiova sa tu vei ira era rerevaki koya.” Same 25:14.
Sa sega ko ira na qase ni lotu kei ira na tamata rogo era sa vunautaka nai tukutuku oqo. Ke ra sa vakasaqara e na parofisai, ka masu me ra kila na dina, era sa kila na gauna era sa lakovi kina; ia ke sa vakakina, sa qai soli vei ira me ra kila na parofisai. Ia ni ra sa sega ni vakakina, sa qai soli na cakacaka oqo vei ira tale eso. Sa kaya ko Jisu, “Dou lako ni sa tu vei kemudou na rarama, de yacovi kemudou na butobuto.” Joni 12:35. Ko ira era sa gole tani mai na dina, era sa qai tiko e na butobuto. Ia ka sa kaya ko Jisu, “Ko koya sa muri au ena sega ni lako e na butobuto, ena tu ga vei koya na rarama ni bula.” Joni 8:12. O koya sa loma dina me muria na loma ni Kalou, ena solia vua na rarama; ena rairai mai vua e dua na kalokalo me vakaraitaka vua na sala me lako kina ko koya, ia ena tuberi koya e na dina kecega.
Ke ra sa tamata dina ko ira na bete e na gauna i Jisu, era na kila nai vakatakilakila ni gauna ko ya, me ra vunautaka vei ira na tamata na nona lako mai nai Vakabula. Na parofisai i Maika sa tukuna na vanua me sucu kina ko Jisu. Maika 5:2. Ko Taniela sa tukuna na vanua me rairai mai kina ko Karisito. Taniela 9:25. Sa tu vei ira na bete na parofisai kecega oqo. Sa sega sara na nodra ulubale e na ka oqo ni ra sa sega ni vunautaka na nona rairai mai ko Jisu e na gauna ko ya. Na nodra tawa kila ka e na ka oqo sa bale ga ki na nodra wele. Ko ira na Jiu era sa cakava tiko na nodrai bulubulu na parofita sa oti yani, ia e na nodra vakarokorokotaki ira na tamata rogo e vuravura, era sa vakarokorokotaki Setani kina. Ia e na nodra segata me ra dokai e vuravura, era sa guilecava kina na cakacaka levu sa lesi ira kina na Kalou.
Sa kilikili vei ira na qase ni Isireli me ra vakasaqaqara e nai Vola me ra kila na gauna, kei na yasana, kei na ka kecega sa baleta na ka levu duadua ko ya, o koya na nona lako mai na Luve ni Kalou me ia na veivakabulai. Sa kilikili vei ira na tamata kecega e na gauna ko ya, me ra vakarautaki ira me ra tavaki Jisu e na nona lako vakadua mai ko ya. Ia ka rua na tamata mai Nasareci sa curu ki Peciliema ka sega ni kunea rawa e dua na vale me rau curu rawa me rau vakacegui kina. E rau sa qai la’ki moce e na vale ni manumanu, ia sa sucu kina nai Vakabula kei vuravura.
Ko ira na agilosi vakalomalagi era sa kila na nona tiko vakaturaga ko Jisu mai lomalagi e liu, ia era sa nanuma me ka ni marau dina sara vei ira na kai vuravura ni sa rairai mai nai Vakabula. Sa lesi na agilosi me ra lako mai ka tukuna vei ira era sa vakarautaki me ra rogoca nai tukutuku ni nona sucu e vuravura nai Vakabula. Sa vakamalumalumutaki koya me tamata ko Jisu; sa lako mai ko koya me vosota na nodra cala na tamata, ia sa bibi sara na nona i colacola ni sa colata na noda ca kecega. Ia era sa vinakata ko ira na agilosi me ra dokai Jisu ko ira na tamata ni sa vakamalumalumutaki koya ko Jisu e na vukudra na tamata.
E dua na agilosi sa lako mai ki vuravura me raica se ko cei era sa vakarau tu me tavaki Jisu e na nona lako vakadua mai ko ya. Ia ka sa sega ni raica e dua. Sa sega ni rogo e dua na sere ni vakavinavinaka ni sa voleka mai na gauna ni Vakabula. Sa la’ki wawa vakalailai na agilosi e na vanua sa daurairai kina na serau i Jiova-e na vale ni soro; ia ka sa sega talega e dua sa waraki Jisu. Ko ira na kena bete, era sa vakacabora nai soro sa sega ni vinakati mai lomalagi. Ko ira na Farisi era sa vosa e na nodra viavialevu ka masu balabalavu me ra dokai vei ira na tamata. E na nodra vale na tui, e na nodra vale na tamata vuku, e na nodra vuli na bete, e na veivanua kecega, sa sega ni kune ko ira era sa vakaraica nai vakatakilakila ni gauna me ra waraka na nona lako mai ko Jisu.
Sa kidacala na agilose ka sa vakarau lesu tale ki lomalagi me tukutuku kina ni sa sega na tamata sa waraki Jisu. Ia sa qai raica ko koya eso nai vakatawa era sa vakatawa na nodra qele ni sipi, ia sa raica na agilosi ni ra sa veivosaki tiko e na parofisai sa baleta na nona lako mai na Mesaia, ia era sa gadreva dina sara na gauna ko ya. Sa qai rairai vei ira ko koya, me tukuna vei ira nai tukutuku kei Jisu. Sa qai rarama na buca ko ya e nai ukuuku vakalomalagi, ia sa vuqa na agilosi sa dalaga na gusudra ka tukuna e na marau levu,
“Sa nona na Kalou na vakarokoroko e na veiyasana e cake sara;
A sa veivinakati rawa ko ira e vuravura: sa lomani ko ira na tamata.”
Sa dua nai vakavuvuli bibi vei keda oqo. Sa vunauci kina na noda tawa vakabauta, na noda viavialevu, kei na noda vakararavi vei keda vakai keda. Eda sa vakasalataki kina me da qarauni keda, ni da sa weletaka nai vakatakilakila ni gauna eda sa bula kina, ka sa sega ni kila na gauna eda sa lakovi kina.
E sega ni ko ira walega nai vakatawa era sa waraka na nona rairai mai ko Jisu. E na nodra vanua na matanitu ki sau sa so na tamata era sa vakaraica nai vakatakilakila ni gauna ko ya; eso vei ira na tamata vuku ka vutuniyau, mai na tu-i-cake, era sa tamata dau lotu, ka ra raici Jiova e na veika e vakamatatataki e vuravura, e na matanisiga, kei na vula, kei na veikalokalo. Ia mai nai Vola Tabu talega era sa wilika kina nai tukutuku ni kalokalo sa tukuni me tubu mai vei Jekope me vaka sa tukuni e na Veiyalayalati Makawa,
“Au sa raici koya, ka sa bera ga ko koya:
Au sa raici koya, ka sa yawa ga ko koya;
Ena vura mai e dua na kalokalo mai vei Jekope,
Ka tubu e dua nai titoko vakatui mai vei Isireli.”
Tiko Voli mai naLekutu 24:17.
Ia ko ira na tamata vuku ni ra sa wilika na parofisai oqo, era sa qai waraka, e na marau levu, na nona lako mai ko Jisu. O Koya sa sega walega na “nodra vakacegui na Isireli,” a sa “rarama me vakararamataki ira na veimatanitu tani.” Era sa vakasaqara na dina kei na rarama, ia na rarama mai cake sa cilavi ira ka tuberi ira e na sala. Ia ko ira na bete kei ira nai vakavuvuli lelevu mai Jerusalemi, ko ira sa nodrai tavi me tukuna na dina mai nai Vola Tabu, era sa butobuto ga. Ia na kalokalo sa tuberi ira na tamata vuku mai na matanitu tani ki na vanua sa sucu kina nai Vakabula.
Ko ira ga era sa waraki Jisu e na nona lesu vakarua mai, vei ira ga, ena rairai mai ko koya e na vakacegu. Me vaka nai tukutuku sa baleta na nona sucu e vuravura, sa sega ni soli vei ira na bete e na gauna ko ya, sa vaka talega kina e nai tukutuku sa baleta na nona lako vakarua mai ko Jisu. Era sa sega ni taleitaka na rarama sa cila mai, sa sega ni ko ira sa tukuna ko Paula, “Ia koi kemudou na veiwekani, dou sa sega ni tiko e na butobuto, me yacovi kemudou kina na siga ko ya me vaka na daubutako, Oi kemudou kecega na gone ni rarama, kei na gone ni siga: eda sa sega ni gone ni bogi, se gone ni butobuto.” 1 Cesa. 5:4, 5.
Ko ira nai vakatawa e na bai ni koro ko Saioni, sa kilikili me ra liu vei ira kecega e na nodra segata me ra kila na parofisai sa baleti Jisu e na nona lako mai, me ra vakasalataki ira kina na tamata. Ia ka ra sa tiko vakacegu ga, ka tatadrataka na tadra ni veivakacegui, ia era sa moce vakayalo ga ko ira na lewe ni lotu. Ko Jisu, sa raica nai vavakaso lewe ni lotu ni sa vaka na kau sa sinai walega e na drauna, ia ka sa yali kina na vuana. Sa tu na kenai rairai na lotu, ia na yalomalumalumu sa sega kina, se na yalo ni veivutuni, se na yalo ni vakabauta. Sai sosomi ga ni vua ni yalo, na viavialevu, kei nai rairai ni lotu, na daukocokoco kei nai valavala kaukauwa. Nai vakakoso oqo sa bobo na matadra me ra kakua ni raica nai vakatakilakila ni gauna. Ia ka sa sega ni biuti ira na Kalou; ko ira ga era sa biuta na Kalou. O koya sa sega ni vakayacora rawa vei ira na Kalou na vosa ni yalayala.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn